ବରଗଡ,ନଭେମ୍ବର ୧୬(ଓଡ଼ିଶା ଡ଼ଟ୍ କମ୍)-ପରିବର୍ତନର ନାରାଦେଇ ନେହେରୁ ଜୟନ୍ତୀ ଠାରୁ ସୁବର୍ଣ୍ଣପୁର ବିନିକାରୁ ଆରମ୍ଭ ହୋଇଥିବା କଂଗ୍ରେସର ଛଅ ଦିନିଆ ପଦଯାତ୍ରା ଆଜି ବରଗଡ ଅଞ୍ଚଳ ପରିକ୍ରମା କରୁଛି ।
କଂଗ୍ରେସର ଏହି ଦ୍ୱିତୀୟ ପର୍ଯ୍ୟାୟର ତୃତୀୟ ଦିବାସ ପଦଯାତ୍ରା ବରଗଡର ବରପାଲିରୁ କଦଳୀପାଲି, ଅଇଁଠା ପାଲି, ଜୁଲୁଟ, ବାଘମାଡି ଦେଇ ଖୁଦ ପାଲି ନିକଟରେ ପହଞ୍ଚିଛି । ଆଜି ସକାଳୁ ଶହଶହ ଦଳୀୟ କର୍ମୀ ପତାକା ଓ ବ୍ୟାନର ଧରି ସ୍ଲୋଗାନ ଦେଇ ଗାଁ ଗାଁ ପରିକ୍ରମା କରୁଛନ୍ତି ।
ଏମାନଙ୍କ ସହିତ ଅଛନ୍ତି ପିସିସି ସଭାପତି ନିରଞ୍ଜନ ପଟ୍ଟନାୟକ, ବିରୋଧିଦଳ ନେତା ଭୂପିନ୍ଦର ସିଂହ ପ୍ରମୁଖ ବହୁ ବରିଷ୍ଠ କଂଗ୍ରେସ ନେତା । ଗାନ୍ଧି ଜୟନ୍ତୀରୁ ଗୋପବନ୍ଧୁ ଜୟନ୍ତୀ ପର୍ଯ୍ୟନ୍ତ କଟକ, ପୁରୀ ଓ ଖୋର୍ଦ୍ଧା ଆଦି ଜିଲ୍ଲାରେ କଂଗ୍ରେସ ପ୍ରଥମ ପର୍ଯ୍ୟାୟ ପଦଯାତ୍ରା ଅନୁଷ୍ଠିତ ହୋଇଥିଲା । ଦ୍ୱିତୀୟ ପର୍ଯ୍ୟାୟ ପଦଯାତ୍ରା ସୁବର୍ଣ୍ଣପୁର ଓ ବରଗଡ ଜିଲ୍ଲାରେ ଅନୁଷ୍ଠିତ ହେଉଛି । ୧୯ ତାରିଖରେ ବରଗଡର ଅତାବିରାରେ ଏହି ପଦଯାତ୍ରା ଶେଷ ହେବ ।
ପୁରୀ,ନଭେମ୍ବର ୧୩(ଓଡ଼ିଶା ଡ଼ଟ୍ କମ୍)-ପବିତ୍ର ଦ୍ୱୀପାବଳୀରେ ପ୍ରୟାଶ୍ରାଦ୍ଧ ଦେବାପାଇଁ ଶ୍ରୀକ୍ଷେତ୍ରରେ ପ୍ରବଳ ଜନସମାଙ୍ଗମ । ପିତୃ ପୁରୁଷଙ୍କୁ ଶ୍ରାଦ୍ଧଦେବାପାଇଁ ଶ୍ରୀମନ୍ଦିର ବାଇଶୀ ପାହଚରେ ଶ୍ରଦ୍ଧାଳୁଙ୍କ ପ୍ରବଳ ଭିଡ ହୋଇଥିଲା ।
ବଡବଡୁଆ ଅନ୍ଦାରରେ ଆସି ଆଲୁଅରେ ଯାଅ, ଶ୍ରୀମନ୍ଦିରରେ ମହାପ୍ରସାଦ ଖାଇ ବାଇଶୀ ପାହଚେ ଗଡଗଡଉଥାଅ । ଏମିତି କିଛି ଆଧ୍ୟାତ୍ମକକୁ ନେଇ ଆଜି ସିଂହ ଦ୍ୱାରରେ ଭକ୍ତମାନେ ବଡବଡୁଆଙ୍କୁ ଡାକିଥିଲେ । ଭୋଗ କରିବା ସହ ଦୀପ ଜାଳିଥିଲେ ।
ବିଶ୍ୱାସ କରାଯାଏ ବାଇଶୀ ପାହଚରେ ପିତୃପୁରୁଷଙ୍କୁ ଶ୍ରାଦ୍ଧ ଅର୍ପଣ ଏବଂ କାଉଁରିଆ ଧରି ବଡବଡୁଆଙ୍କୁ ଡାକିଲେ ପରିବାରରେ ସୁଖ ସମୃଦ୍ଧି ବଢେ । ବାଇଶୀ ପାହଚରେ ଶ୍ରାଦ୍ଧ ଦେବାପରେ ଭକ୍ତମାନେ ସିଂହଦ୍ୱାର ସମ୍ମୁଖରେ କାଉଁରିଆ କାଠିଧରି ତାଦେହରେ ନିଆଁ ଲଗାଇ ବଡବଡୁଆକୁ ଡାକିଥିଲେ ।
ଲୋକଙ୍କ ସମାଗମ ଦେଖି ପୋଲିସ ପକ୍ଷରୁ ବ୍ୟାପକ ବ୍ୟବସ୍ଥା କରାଯାଇଛି । କାକୁଡିଖାଇ ଛକ, ଗାଣ୍ଡୁଆ ଚଉରା ଛକ ଏବଂ ଦୋଳଗୋବିନ୍ଦ ସାହି ଛକରୁ ୱାନୱେ ଟ୍ରାଫିକ ବ୍ୟବସ୍ଥା କରାଯାଇଛି । ଯାନ ବାହାନ ଗୁଡିକୁ ମନ୍ଦିର ନିକଟକୁ ଛଡା ଯାଉନାହିଁ । ମାର୍କେଟ ଛକ ଠାରୁ ସହର ଭିତରୁକ ଯାନବାହନ ଚଳାଚଳ ବନ୍ଦ ରହିଛି ।
ବରଗଡ଼ ,ଅକ୍ଟୋବର ୭(ଓଡ଼ିଶା ଡ଼ଟ୍ କମ୍)- ରୋଟାରୀ ପବ୍ଲିକ ସ୍କୁଲ ଠାରେ ନିକଟରେ ନୂଆଁଖାଇ ଭେଟ୍ଘାଟ୍ ର ଆୟୋଜନ କରାଯାଇଥିଲା ।
ଏହି ଉତ୍ସବକୁ ଆନୁଷ୍ଠାନିକ ଭାବେ ମୂଖ୍ୟ ଅତିଥି ଭୂତପୂର୍ବ ଡ଼ିଷ୍ଟିକ୍ଗଭର୍ଣ୍ଣର ଡ଼ଃ.ପ୍ରମୋଦ ରଥ ତାଙ୍କ ସହ ଧର୍ମିଣୀ ସୁନୀତା ରଥ, କ୍ଲବ ସଭାପତି ରୋଟାରୀଆନ୍ ବିଶ୍ୱଜିତ୍ ବାରିକ ,ସହ ଧର୍ମିଣୀ ପ୍ରତୀଭା ବାରିକ, ଇନରହ୍ୱିଲ୍ କ୍ଲବ ସଭାନେତ୍ରୀ ଶ୍ରୀମତୀ ସନ୍ଧ୍ୟା ଅଗ୍ରୱାଲ, ରୋଟ୍ରାଟ୍ କ୍ଲବ ସଭାପତି ରୋଶନ ବାରିକ , ଏସିଷ୍ଟେ ଗଭର୍ଣ୍ଣର ସଞ୍ଜୟ ଅଗ୍ରୱାଲ ପ୍ରମୁଖ ମାଁ ସମଲେଶ୍ୱରୀଙ୍କ ଠାରେ ଦ୍ୱୀପ ପ୍ରଜ୍ଜଳିତ କରି ସାଂସ୍କୃତିକ କାର୍ଯ୍ୟକ୍ରମର ଶୁଭାରମ୍ଭ କରିଥିଲେ।
ସାମ୍ବାଦିକତା ତଥା ସାମାଜିକ କାର୍ଯ୍ୟ ପାଇଁ ବର୍ଷିଆନ୍ ସାମ୍ବାଦିକ ଶିତୀକଣ୍ଠ ପାଟ୍ଟଯୋଶୀ ,ସୁରେନ୍ଦ୍ର ହୋତା, ଲକ୍ଷ୍ମୀ ହୋତା, ଶଙ୍କର ବଲ୍ଲଭ ମିଶ୍ର ସମ୍ବଲପୁରୀ କବିତା ପାଇଁ ଶଚ୍ଚି ପଣ୍ଡା, ସଞ୍ଜିବ ବଣିଆଁ , ଦେବେନ୍ଦ୍ର ସାହୁ ପ୍ରମୁଖଙ୍କୁ ମୂଖ୍ୟ ଅତିଥି ଦ୍ୱାରାଉପଢ଼ୌକନ ଦେଇ ସମ୍ବଦ୍ଧିତ କରାଯାଇଥିଲା ।
ସମ୍ମାନ ପାଇଥିବା ବ୍ୟକ୍ତି ବିଶେଷ ଗଣ ତାଙ୍କର ନିଜର ଅନୁଭୂତି ସହିତ ରୋଟାରୀ କ୍ଲବ ସାମାଜିତ ସ୍ତରରେ ନିଜକୁ ସାମିଲ କରି ଏହି ସବୁ କାର୍ଯ୍ୟକରିଥିବା ପାଇଁ ପ୍ରଶଂସା କରିଥିଲେ ।
ଏହି ଅବସରରେ ରୋଟାରୀ ଏବଂ ରୋଟ୍ରାଟ୍ କ୍ଲବର ଆଠ ଜଣ ନୂଆଭାବେ ସଭ୍ୟପଦ ଗ୍ରହଣ କରିଥିଲୋ ବର୍ଷିଆନ ରୋଟାରୀଏନ ଗଣ ତାଙ୍କୁ ସଭ୍ୟପଦ ପାଇଁ ସପଥ ପାଠ କରାଇଥିଲେ ।
ମୋହିନୀ କଳାପରିଷଦ ବରଗଡ଼ ଦ୍ୱାରାସମ୍ବଲପୁରୀ ନୃତ୍ୟଗୀତ ପରିବେଶଣ କରାଯାଇଥିଲା । ଗଙ୍ଗାସାଗର ପତି ଧନ୍ୟବାଦ ଜ୍ଞାପନ କରିଥିଲେ । ଏହି କାର୍ଯ୍ୟକ୍ରମକୁ ରୋଟାରୀଏନ୍ ପ୍ରଦୀପ ଦେବ୍ତା ପରିଚାଳନା କରିଥିଲେ । ଶେଷରେ କ୍ଲବ ସଭ୍ୟଙ୍କ ଦ୍ୱାରାତିଆରି ହୋଇଥିବା ନୂଆଁଖାଇର ସମ୍ବଲପୁରୀ ବ୍ୟଞ୍ଜନ ସମସ୍ତଙ୍କୁ ପରସା ଯାଇଥିଲା । ସମସ୍ତ ରୋଟାରୀଆନ୍,ଇନରହ୍ୱିଲ୍ ସଭ୍ୟା ଏବଂ ରୋଟ୍ରାଟ୍ର ଉପସ୍ଥିତି ଥାଇ କାର୍ଯ୍ୟକ୍ରମକୁ ସଫଳ କରିଥିଲେ ।
ବରଗଡ଼, ସେପ୍ଟେମ୍ବର ୨୮(ଓଡ଼ିଶା ଡ଼ଟ୍ କମ୍) -ବଲାଙ୍ଗୀର ଓ ବରଗଡ ବନ୍ଦ ପାଇଁ ମାଓବାଦୀମାନେ ଅକ୍ଟୋବର ୧ ତାରିଖକୁ ଦିନ ଧାର୍ଯ୍ୟ କରିବା ପରେ ଅଞ୍ଚଳରେ ପୁଣି ଭୟର ବାତାବରଣ ଦେଖାଯାଇଛି ।
ଛତିଶଗଡ, ମହାସମୁନ୍ଦ ଡିଭିଜନ ପକ୍ଷରୁ ଏହି ଡାକରା ଦିଆଯାଇଛି । ବନ୍ଦ ନିମ୍ନ ବର୍ଗର ଆଦିବାସୀ ଦଳିତ ମାନଙ୍କୁ ଅନ୍ୟାୟ ଅତ୍ୟାଚାର ବିରୋଧରେ କରାଯାଉଛି ବୋଲି ଡିଭିଜନ ପକ୍ଷରୁ ସୂଚନା ଦିଆଯାଇଛି ।
ଏ ମର୍ମରେ ପାଇକମାଲରେ ହିନ୍ଦିରେ ଲେଖାଥିବା ଏକ ମାଓ ପୋଷ୍ଟର ମିଳିବା ପରେ ପୋଲିସ ପକ୍ଷରୁ ତଦନ୍ତ ଚାଳିଛି । ତେବେ ବନ୍ଦର ପ୍ରଭାବ ଜିଲ୍ଲାର ସବୁ ଅଞ୍ଚଳର ହେବାର ସମ୍ଭାବନା ନେଇ ଜନ ଚର୍ଚ୍ଚା ରହିଛି ।
ବରଗଡ଼, ଅଗଷ୍ଟ ୨୩ (ଓଡ଼ିଶା ଡ଼ଟ୍ କମ୍) -ବିଗତ ୨୦୧୧ରୁ ବରଗଡ଼ ରୋଡ଼ ରେଲଷ୍ଟେସନରେ ପୁରୀ ଗାନ୍ଧୀଧାମ ସାପ୍ତାହିକ ଏକ୍ସପ୍ରେସର ରହଣୀ ଦାବି ନେଇ ଆଗାମୀ ୨୬ ଅଗଷ୍ଟରୁ ଦାବି ହାସଲ ପର୍ଯ୍ୟନ୍ତ ପ୍ରତି ରବିବାରଦିନ ଏହି ଟ୍ରେନକୁ ବରଗଡ଼ ରୋଡ଼ ରେଲଷ୍ଟେସନ ଠାରେ ଅଟକା ଯିବ ବୋଲି ବରଗଡ଼ ରେଲୱେ ୟୁଜର୍ସ ସଂଘ ଘୋଷଣା କରିଛି ।
ପ୍ରକାଶ ଯୋଗ୍ୟ ଯେ ଏହି ଦାବି ନେଇ ଗତ ବର୍ଷରୁ ବିଭିନ୍ନ ସମୟରେ ରେଲରୋକୋ କରାଯିବା ସହ ପୁର୍ବତଟ ରେଲୱେ କର୍ତୁପକ୍ଷଙ୍କୁ ଦାବି ପତ୍ର ମଧ୍ୟ ଅର୍ପଣ କରାଯାଇଥିଲା ।ଯାହାର ଉତରରେ ରେଲ କର୍ତୁପକ୍ଷ ମଧ୍ୟ ଏହି ଦାବିର ଯଥାର୍ଥତା ଥିବା ଦର୍ଶାଇ ସହାନୁଭୂତିର ସହ ଏହାର ବିଚାର କରାଯିବାର ପ୍ରତିଶୃତି ଦେଇ ଆସୁଥିଲେ ।
ଏହା ସତ୍ୱେ ମଧ୍ୟ ବରଗଡ଼ରେ ଏହି ଟ୍ରେନର ରହଣି ନିଶ୍ଚିତ କରାଯାଇ ନଥିବାରୁ ବରଗଡ଼ ରେଲୱେ ୟୁଜର୍ସ ସଂଘ ଏହି ନିଷ୍ପତି ନେଇଥିବା ଜଣାପଡ଼ିଛି ।ଏଥି ସକାଶେ ଗତକାଳି ବରଗଡ଼ ଜିଲ୍ଳାପାଳ ଭାବଗ୍ରାହୀ ମିଶ୍ରଙ୍କ ଅଧ୍ୟକ୍ଷତାରେ ବରଗଡ଼ ରେଲୱେ ୟୁଜର୍ସ ଏସୋସିଏସନ ଓ ସମ୍ବଲପୁର ରେଲମଣ୍ଡଳ ଅଧିକାରୀଙ୍କ ମିଳିତ ବୈଠକ ଜିଲ୍ଳାପାଳଙ୍କ ପ୍ତରରେ ହୋଇଥିଲା ।
ଏଥିରେ ସମ୍ବଲପୁର ରେଲ ମଣ୍ଡଳର ନିଭିଜନାଳ କମର୍ସିଆଲ ମ୍ୟାନେଜର ଲିଙ୍ଗରାଜ ନନ୍ଦ,କମର୍ସିଆଲ ମ୍ୟାନେଜର ଏ.ପଣ୍ଡାଙ୍କ ସମେତ ଆର.ପି.ଏଫ ଡ଼ି.ଏସ.ପି ଓ ଇନ୍ସପେକ୍ଟର ଯୋଗ ଦେଇଥିଲେ ।
ସେହିପରି ବରଗଡ଼ ଡିସଟ୍ରିକ୍ଟ ରେଲ ୟୁଜର୍ସ ସଂଘର ସଭାପତି ପ୍ରଦିପ ବେତା,ସମ୍ପାକ କମଲ କୁମାର ଯୋଷୀ,ଏଡ଼ଭୋକେଟ ଶିରୀଶ ବଲ୍ଳଭ ମିଶ୍ର,ଯୁଗଲ ପ୍ରସା ସିଂହ,ସୁରେଶ୍ୱର ଶତପଥି,ପ୍ରୀତମ ସିଂ,ବିଷ୍ଣୁପ୍ରସା ଧାନୁକା ପ୍ରମୁଖ ଆଲୋଚନାରେ ଅଂଶ ଗ୍ରହଣ କରିଥିଲେ ।
ବରଗଡ଼ ରୋଡ଼ ରେଲଷ୍ଟେସନରେ ପୁରୀ ଗାନ୍ଧୀଧାମ ସାପ୍ତାହିକ ଏକ୍ସପ୍ରେସର ରହଣୀ ସମ୍ପର୍କରେ ସମ୍ବଲପୁର ରେଲ ମଣ୍ଡଳ ପକ୍ଷରୁ ବିଭାଗୀୟ ଉଚ୍ଚ କର୍ତୃପକ୍ଷଙ୍କୁ ସୁପାରିସ କରାଯାଇଛି ।
ତେବେ ଏହାର କାର୍ଯ୍ୟକାରିତା ଉପର ସ୍ତରର ନିଷ୍ପତି ଉପରେ ନିର୍ଭର କରୁଛି ।ଏଣୁ ରେଲୱେ ୟୁଜର୍ସ ଏସୋସିଏସନ ରେଲରୋକୋ ନିଷ୍ପତିରୁ ନିବୃତ ରହିବାକୁ ସେମାନେ ଅନୁରୋଧ କରିଥିଲେ ।
ମାତ୍ର ବରଗଡ଼ ରେଲୱେ ୟୁଜର୍ସ ଏସୋସିଏସନ ଏହାକୁ ପ୍ରତ୍ୟାଖ୍ୟାନ କରିବା ସହ ପ୍ରତି ସପ୍ତାହ ରବିବାରଦିନ ଗାନ୍ଧୀଧାମରୁ ପୁରୀକୁ ଫେରୁଥିବା ଟ୍ରେନକୁ ଦାବି ପୂରଣ ପର୍ଯ୍ୟନ୍ତ ବରଗଡ଼ ରୋଡ଼ ରେଲୱେ ଷ୍ଟେସନ ଠାରେ କିଛି ସମୟ ଧରି ଅଟକ ରଖାଯିବ ବୋଲି ସୂଚାଇ ଦିଆଯାଇଥିଲା ।
ଆଗାମୀ ଅଗଷ୍ଟ ୨୬ ତାରିଖଦିନ ଏହି ଟ୍ରେନକୁ ଅଟକା ଯିବାର କାର୍ଯ୍ୟକ୍ରମ ରହିଥିବାରୁ ଏହି କାର୍ଯ୍ୟକ୍ରମରେ ସାମିଲ ହେବା ପାଇଁ ସହରର ସମସ୍ତ କ୍ଳବ ଓ ରାଜନୈତିକ ଦଳ ଗୁଡ଼ିକୁ ବରଗଡ଼ ରେଲୱେ ୟୁଜର୍ସ ଏସୋସିଏସନ ପକ୍ଷରୁ ନିବେଦନ କରାଯାଇଛି ବୋଲି ସଂଘର ସଭାପତି ପ୍ରଦିପ ବେତା ସୂଚନା ଦେଇଛନ୍ତି ।
ବରଗଡ଼, ଅଗଷ୍ଟ ୨୨ (ଓଡ଼ିଶା ଡ଼ଟ୍ କମ୍) -ସମବାୟ ଭିତ୍ତିରେ ପ୍ରତିଷ୍ଠିତ ରାଜ୍ୟର ଅନ୍ୟତମ ସର୍ବ ପୁରାତନ ଚିନି କାରଖାନା ରୂପେ ପ୍ରତିଷ୍ଠିତ ବରଗଡ଼ ସମବାୟ ଚିନି କାରଖାନା ସଂପ୍ରତି ଘୋର ଆର୍ଥିକ ସଙ୍କଟ ମଧ୍ୟରେ ଗତି କରୁଥିବା ଜଣାପଡ଼ିଛି ।
ଏହି କାରଣରୁ କାରଖାନାକୁ ଆଖୁ ଯୋଗାଇଥିବା ଚାଷୀ ମାନଙ୍କ ମଧ୍ୟରୁ ଅନେକେ ଏ ପର୍ଯ୍ୟନ୍ତ ସେମାନଙ୍କ ପାଉଣା ପାଇ ନଥିବା ଜଣାପଡ଼ିଛି । ଏଣୁ ଆଗାମୀଦିନରେ କାରଖାନାର ଭବିଷ୍ୟତ ନେଇ ଉଭୟ ଆଖୁଚାଷୀ ଓ କର୍ମଚାରୀ ସନ୍ଦିହାନ ହୋଇ ପଡ଼ିଛନ୍ତି ।
ଏଭଳି ଆଶା ଓ ଆଶଙ୍କା ମଧ୍ୟରେ ଗତି କରୁଥିବା ବରଗଡ଼ ସମବାୟ ଚିନି କାରଖାନା ପରିସରରେ ପରିଚାଳନା ନିର୍ଦ୍ଦେଶକ ପ୍ରସନ୍ନ କୁମାର ମିଶ୍ରଙ୍କ ଅଧ୍ୟକ୍ଷତାରେ କର୍ମଚାରୀ, ଆଖୁଚାଷୀ ଓ ପରିଚାଳନା କର୍ତୃପକ୍ଷଙ୍କ ମିଲିତ ବୈଠକ ଅନୁଷ୍ଠିତ ହୋଇଥିଲା ।
ଏଥିରେ ପରିଚାଳନା ନିର୍ଦ୍ଦେଶକ ଦର୍ଶାଇଥିଲେ ଯେ ଚଳିତ ବର୍ଷ କାରଖାନା ଅନ୍ୟୁନ୍ୟ ଏକ ଲକ୍ଷ ଟନ ଆଖୁ ନ ପେଡ଼ିଲେ କାରଖାନା ତାର ଅତ୍ୟନ୍ତ ଜରୁରୀ ଖର୍ଚ୍ଚ ତୁଲାଇ ପାରିବ ନାହିଁ ।
ଏଣୁ ସେ ଉଭୟ ଚାଷୀ ଓ କର୍ମଚାରୀଙ୍କ ସହଯୋଗ କାମନା କରିଥିଲେ । ମାତ୍ର ବରଗଡ଼ ଜିଲ୍ଳା ଆଖୁ ଚାଷୀ ସଂଘ ପାଲଟା ଯୁକ୍ତି କରିଥିଲେ ଯେ ଆଖୁ ଚାଷୀ ମାନେ କାରଖାନାକୁ ଯୋଗାଇଥିବା ଆଖୁର ପ୍ରାପ୍ୟ ଏ ପର୍ଯ୍ୟନ୍ତ ପାଇ ପାରି ନାହାନ୍ତି ।ଏଭଳି ପରିସ୍ଥିତିରେ ଆଖୁ ଚାଷ ପାଇଁ ଚାଷୀଙ୍କ ଆଗ୍ରହ ପ୍ରକାଶ ପାଉ ନାହିଁ ।
ପୁନଶ୍ଚ ରାଜ୍ୟ ସରକାର କାରଖାନାକୁ ଆବଶ୍ୟକୀୟ ଆର୍ଥିକ ସହାୟତା ନଦେଲେ କାରଖାନା ଚାଲିବାର କୌଣସି ଗ୍ୟାରେଣ୍ଟି ନାହିଁ । ସେଭଳି ପରିସ୍ଥିତିରେ ଯେଉଁ ଚାଷୀମାନେ ଆଖୁ ଚାଷ କରିଥିବେ ସେମାନଙ୍କର ଭବିଷ୍ୟତ କଣ ହେବ?
ଏଣୁ ରାଜ୍ୟ ସରକାର କାରଖାନାକୁ ଆର୍ଥିକ ସହାୟତା ପ୍ରଦାନ କରିବା ସହ କାରଖାନା ଚାଲିବାର ଗ୍ୟାରେଣ୍ଟି ଦେଲେ ଆଖୁଚାଷୀ ସଂଘ ସହଯୋଗର ହାତ ବଢ଼ାଇବାକୁ ପ୍ରସ୍ତୁତ ଅଛି ବୋଲି ସଂଘର ସଭାପତି ମନୋରଞ୍ଜନ ସାହୁ ପ୍ରକାଶ କରିଥିଲେ ।
ସେହିଭଳି ୨୦୧୧-୧୨ ଆର୍ଥିକ ବର୍ଷରେ କାରଖାନାକୁ ଆଖୁ ଯୋଗାଇଥିବା ଚାଷୀଙ୍କୁ ସେମାନଙ୍କର ବକେୟା ପ୍ରାପ୍ୟ ତଥା ଟନ ପିଛା ୨୫ ଟଙ୍କା ଲେଖାଏଁ ପରିବହନ ସବସିଡ଼ି ନୂଆଁଖାଇ ପୂର୍ବରୁ ପ୍ରଦାନ ସହ ସଠିକ ସମୟରେ ଉନ୍ନତ ମାନର ଆଖୁ ବିହନ, ରାସାୟନିକ ସାର ,କୀଟନାଶକ ଔଷଧ ଇତ୍ୟାଦି ଯୋଗାଇ କାରଖାନା କର୍ତୁପକ୍ଷ ଚାଷୀଙ୍କ ଆସ୍ଥାଭାଜନ ହେବାକୁ ଆଖୁ ଚାଷୀ ସଂଘ ପରାମର୍ଶ ଦେଇଥିଲା ।
ସେହିପରି ସମବାୟ ଚିନି କାରଖାନା କର୍ମଚାରୀ ସଂଘର କର୍ମକର୍ତା ମାନେ ମଧ୍ୟ ଅତଁମନ୍ତ୍ରୀ ପ୍ରସନ୍ନ ଆଚାର୍ଯ୍ୟଙ୍କୁ ସାକ୍ଷାତ କରି କାରଖାନାର ଦୁରାବସ୍ଥା ସମ୍ପର୍କରେ ଆଲୋଚନା କରିଥିବାର ସୂଚନା ଦେଇଥିଲେ ।
ଆଖୁଚାଷୀ କର୍ମଚାରୀ ଓ ପରିଚାଳନା ପରିଷଦର ସମନ୍ୱୟ କମିଟିର ଏହି ମିଳିତ ବୈଠକରେ କାରଖାନା ପକ୍ଷରୁ ପରିଚାଳନା ନିର୍ଦ୍ଦେଶକ ପ୍ରସନ୍ନ କୁମାର ମିଶ୍ର, ଲୋକ ସମ୍ପର୍କ ଅଧିକାରୀ ବିଜୟ କୁମାର ମହାନ୍ତି, ଆଖୁ ଉନ୍ନୟନ ଇନଚାର୍ଯ୍ୟ ଇଞ୍ଜିନିୟ ଟି.ଡ଼ି ଲୁଇଓ, ଭଟଲି ଜୋନାଲ ଅଧିକାରୀ ଆଦିତ୍ୟ ନାରାୟଣ ଭୋଇ, ଆଖୁଚାଷୀ ସଂଘର ସଭାପତି ମନୋରଞ୍ଜନ ସାହୁ, ସମ୍ପାଦକ ସୌରୀ ଚରଣ ବାରିକ, ମାର୍କଣ୍ଢ ସା, ବିଷ୍ଣୁ ପାତ୍ର, ପ୍ରହଲ୍ଳାଦ ପ୍ରଧାନ, ବୁଦ୍ଧଦେବ ନାୟକ ପ୍ରମୁଖ ଅଂଶ ଗ୍ରହଣ କରିଥିଲେ ।
ବୈଠକର ଅନ୍ତିମ ନିର୍ଣ୍ଣୟ କ୍ରମେ ଚଳିତ ବର୍ଷ ବରଗଡ଼ ଜିଲ୍ଳାରେ ବ୍ୟାପକ ଆଖୁ ଚାଷ କରିବା ସହ ଅଂଚଳର ଗର୍ବ ଓ ଗୌରବ ବୋଲାଯାଉଥିବା ଏକମାତ୍ର କାର୍ଯ୍ୟକ୍ଷମ ସରକାରୀ କାରଖାନାକୁ ଲାଭଜନକ ସଂସ୍ଥାରେ ପରିଣତ କରାଯିବା ନିମନ୍ତେ ମିଳିତ ପ୍ରୟାସ କରାଯିବ ।ଏଥି ସକାଶେ ସମନ୍ୱୟ କମିଟିର ଏକ ପ୍ରତିନିଧି ମଣ୍ଡଳ ରାଜ୍ୟସରକାରଙ୍କ ବିଭିନ୍ନ ବିଭାଗ ସହ ସମ୍ପର୍କ କରିବାକୁ ନିଷ୍ପତି ନିଆଯାଇଥିବା ଜଣାପଡ଼ିଛି ।
ବରଗଡ, ଅଗଷ୍ଟ ୧୨(ଓଡ଼ିଶା ଡ଼ଟ୍ କମ୍) ବରଗଡ଼ ଜିଲ୍ଳାର ଗାଇସିଲେଟ, ବରପାଲି, ଝାରବନ୍ଧ ଓ ବିଜେପୁର ବ୍ଲକରେ ଭୂତଳ ଜଳରେ ମାତ୍ରାଧିକ ପରିମାଣର ଲୌହ ଓ ଫ୍ଲୋରାଇଡ଼ର ମାତ୍ରା ରହିଥିବାରୁ ସମ୍ପୃକ୍ତ ଅଂଚଳରେ ଫ୍ଲୋରୋସିସ ରୋଗର ଲକ୍ଷଣ ଦେଖାଯାଇଛି ।
ବିଜେପୁର ବ୍ଳକ ପିପିଲିପାଲି ଗାଁର ୮୦ ପ୍ରତିଶତରୁ ଅଧିକ ବ୍ୟକ୍ତି ଅକାଳ ବାର୍ଦ୍ଧକ୍ୟ, ଶାରୀରିକ ଦୁର୍ବଳତା ଅନୁଭବ କରୁଥିବା ଏବଂ ଦନ୍ତରୋଗରେ ଆକ୍ରାନ୍ତ ହେଉଥିବା ଜଣାପଡ଼ିବା ପରେ ବରଗଡ଼ ଜିଲ୍ଳାର ବାୟୋ ଡ଼ାଇଭରସିଟି ସେଲର ସଦସ୍ୟ ମାନେ ଉକ୍ତ ଗ୍ରାମକୁ ଯାଇ ଏହାର ସତ୍ୟତା ଉପଲବ୍ଧି କରିଥିଲେ ।
ଏହି ଗାଁର ୪୮ ବର୍ଷିୟ ଖାନାପୂରୀ ପଟେଲଙ୍କ ଠାରେ ପାଞ୍ଚବର୍ଷ ତଳେ ଫ୍ଲୋରୋସିସର ଲକ୍ଷଣ ଦେଖାଯାଇଥିଲା । ଏ ସମ୍ପର୍କରେ ସେ ବୁର୍ଲା ମେଡ଼ିକାଲ କଲେଜ ଓ କଟକ ବଡ଼ ଡ଼ାକ୍ତରଖାନାରେ ପରୀକ୍ଷା କରି ତାଙ୍କୁ ସ୍କେଲେଟାଲ ଫ୍ଲୋରୋସିସ ହୋଇଥିବା ଜାଣିବାକୁ ପାଇଥିଲେ ।
ବିଗତ ପାଞ୍ଚ ବର୍ଷ ହେଲା ସେ ଚିକିତ୍ସିତ ହେଉଛିନ୍ତି । ତାଙ୍କ ଅଣ୍ଟାର ତଳକୁ କାର୍ଯ୍ୟ କରୁ ନଥିବାରୁ ସେ ଶଯ୍ୟାଶାୟୀ ଅଛନ୍ତି । ତାଙ୍କର ୭ ବର୍ଷର ନାତି ଓ ବୋହୁ ମଧ୍ୟ ନ୍ତ ଫ୍ଲୋରୋସିସର ଶିକାର ହୋଇଥିବା ଜଣାପଡ଼ିଛି । ପିପିଲିପାଲି ପ୍ରାଥମିକ ସ୍କୁଲରେ ପଢ଼ୁଥିବା ପ୍ରାୟ ୯୦ ପ୍ରତିଶତ ଛାତ୍ର ଛାତ୍ରୀ ଦନ୍ତ ଫ୍ଲୋରୋସିସର ଶିକାର ହୋଇଥିବା ଦେଖାଯାଇଛି ।
ଏହା ବ୍ୟତିତ ଛାତ୍ରଛାତ୍ରୀଙ୍କ ରୋଗ ପ୍ରତିରୋଧ ଶକ୍ତି ହ୍ରାସ ପାଉଥିବା, ରକ୍ତହୀନତାର ଶିକାର ହେଉଥିବା, ନିୟିମିତ ରୂପେ ଜ୍ୱରରେ ପଡ଼ୁଥିବା ଆଦି ଲକ୍ଷଣ ଖୋଯାଇଛି । ଗାଁର ୩୨ବର୍ଷିୟ ୱାର୍ଡ଼ ମେମ୍ବର ଗଜରାଜ ପଟେଲ ନିଜେ ମଧ୍ୟ ଉଭୟ ଦନ୍ତ ଓ ସ୍କେଲେଟାଲ ଫ୍ଲୋରେସିସର ଶିକାର ଥିବା କହିଛନ୍ତି ।
ଏସଂପର୍କରେ ବିଜେପୁର ବିଡ଼ିଓଙ୍କ ଦୃଷ୍ଟି ଆକର୍ଷଣ କରାଯାଇଥିଲା । ତେବେ ବିଡ଼ିଓଙ୍କ ବଦଳି ପରେ ଏଥି ପ୍ରତି କେହି ଧ୍ୟାନ ଦେଉ ନାହାନ୍ତି । ଅବଶ୍ୟ କିଛି ସରକାରୀ ଅଧିକାରୀ ଆସି ନଳକୂପ ଜଳର ନମୂନା ନେଇଛନ୍ତି । ମାତ୍ର ଗ୍ରାମବାସୀଙ୍କୁ କୌଣସି ପ୍ରକାର ଚିକିତ୍ସାଗତ ସୁବିଧା ଯୋଗାଇ ଦିଆଯାଇ ନଥିବା କିମ୍ବା ସ୍ୱାସ୍ଥ୍ୟ ବିଭାଗ ପକ୍ଷରୁ କୌଣସି ପଦକ୍ଷେପ ନିଆଯାଇ ନଥିବା ଗଜରାଜ କହିଛନ୍ତି ।
ପ୍ରକାଶ ଯୋଗ୍ୟ, ପାନୀୟ ଜଳରେ ଫ୍ଲୋରାଇଡ଼ର ମାତ୍ରା ଲିଟର ପିଛା ୧.୪ ମିଲିଗ୍ରାମରୁ ଅଧିକ ହେଲେ ତାହାକୁ ମାରାତ୍ମକ ବୋଲି ଗ୍ରହଣ କରାଯାଇଥାଏ । ଏହି ପର୍ଯ୍ୟାୟରେ ଦାନ୍ତ ଗୁଡ଼ିକରେ ଥିବା ଏନାମେଲ କ୍ଷୟ ହେବା ସାଙ୍ଗକୁ ଦାନ୍ତ କଳା ହୋଇ ଦନ୍ତ ଫ୍ଲୋରୋସିସ ହୋଇଥାଏ ।
ସେହିପରି ଫ୍ଲୋରାଇଡ଼ର ମାତ୍ରା ୨.୦ରୁ ଅଧିକ ହେଲେ ତାହା ସ୍କେଲେଟାଲ ଫ୍ଲୋରୋସିସର କାରଣ ହୋଇଥାଏ । ବରଗଡ଼ ଜିଲ୍ଳା ପ୍ରଶାସନ ତଥା ସ୍ୱାସ୍ଥ୍ୟ ବିଭାଗ ଏ ସମ୍ପର୍କରେ ଅବଗତ ଥାଇ ସୁଦ୍ଧା ଏଭଳି ଗମ୍ଭୀର ସ୍ୱାସ୍ଥ୍ୟ ସଙ୍କଟ କ୍ଷେତ୍ରରେ କୌଣସି ପଦକ୍ଷେପ ନ ନେବା ଅତ୍ୟନ୍ତ ଦୁର୍ଭାଗ୍ୟଜନକ ବୋଲି ବରଗଡ଼ ଅଗ୍ରଗାମୀ ବାୟୋ ଡ଼ାଇଭରସିଟି ସେଲ ପକ୍ଷରୁ ଅଭିଯୋଗ କରାଯାଇଛି ।
ପାନୀୟ ଜଳଦ୍ୱାରା ପିପଲିପାଲିରେ ଫ୍ଲୋରୋସିସ୍ ହେଉଥିବା ପ୍ରମାଣିତ ହୋଇ ସାରିଥିବାରୁ ଗାଁରେ ଥିବା ଗଭୀର ନଳକୂପ ଗୁଡ଼ିକୁ ତୁରନ୍ତ ବନ୍ଦ କରିବା ସହ ଅନ୍ୟ ଅଞ୍ଚଳରୁ ପାଇପ ଯୋଗେ ପାନୀୟ ଜଳ ଯୋଗାଇ ଦେବାକୁ ଦାବି କରାଯାଇଛି ।
ବିଜେପୁର ବ୍ଳକର ଏହି ଗ୍ରାମ ସମେତ ପୁଟକିଗ୍ରିଞ୍ଜେଳ, ସାଇପାଲି ଓ ପୁରେନା ଗ୍ରାମର ଭୂତଳ ପାନୀୟ ଜଳରେ ମଧ୍ୟ ଫ୍ଲୋରାଇଡ଼ର ମାତ୍ରା ବିପଦଜନକ ସ୍ତରରେ ରହିଥିବା ଜଣାପଡ଼ିଛି । ବିଜେପୁର ବ୍ଳକ ସାଇପାଲି ପଞ୍ଚାୟତର ପୁଟୁକିଗ୍ରିଞ୍ଜେଲ ଗ୍ରାମରେ ଥିବା ନଳକୂପ ଗୁଡ଼ିକରେ ଫ୍ଲୋରାଇଡ଼ର ମାତ୍ରା ସର୍ବାଧିକ ୩.୯୦ରୁ ୪.୫୦ ମିଲିଗ୍ରାମ ପ୍ରତି ଲିଟର ଥିବା ବେଳେ ଲୌହର ମାତ୍ରା ୨୦.୪ ମିଲିଗ୍ରାମ ପ୍ରତି ଲିଟର ରହିଥିବା ଜଣାପଡ଼ିଛି ।
ତେବେ ଏହି ଗ୍ରାମ ଗୁଡ଼ିକ ପାଇଁ ପ୍ରଶାସନ ପକ୍ଷରୁ ପାନୀୟ ଜଳର ବିକଳ୍ପ ବ୍ୟବସ୍ଥା କରିବାରେ ଅବହେଳା କରାଯାଉ ଥିବା ବେଳେ ସଚେତନତା ଅଭାବରୁ ଲୋକେଦିନକୁଦିନ ଅଧିକ ରୋଗାଗ୍ରସ୍ତ ହେଉଛନ୍ତି ।
ବରଗଡ଼, ଜୁଲାଇ ୩୧(ଓଡ଼ିଶା ଡ଼ଟ୍ କମ୍) ବରଗଡ଼ ଜିଲ୍ଲାରେ ଏକ ତୀର୍ଥଯାତ୍ରୀ ବସ୍ ଦୁର୍ଘଟଣାରେ ପାଞ୍ଚ ଜଣଙ୍କ ମୃତ୍ୟୁ ହେବା ସହ ଅନ୍ୟ ଚାରି ଜଣ ଆହତ ହୋଇଥିବା ପୋଲିସ ମଙ୍ଗଳବାର କହିଛି ।
ସମ୍ବଲପୁର ଅଞ୍ଚଳର ଏହି ଯାତ୍ରୀମାନେ ନୃସିଂହନାଥ ଦର୍ଶନକରି ଫେରୁଥିବା ବେଳେ ବିଳମ୍ବିତ ରାତିରେ ଅତାବିରା ନିକଟରେ ଏକ ଟ୍ରକ୍ ବସ୍କୁ ଧକ୍କା ଦେଇଥିଲା । ଫଳରେ ଘଟଣାସ୍ଥଳରେ ପାଞ୍ଚ ଜଣଙ୍କ ମୃତ୍ୟୁ ହୋଇଛି ।
ମୃତକଙ୍କ ମଧ୍ୟରେ ତିନି ଜଣ ମହିଳା ଜଣେ ପୁରୁଷ ଏବଂ ଜଣେ ଶିଶୁ ଥିବାବେଳେ ଗୁରତର ଆହତଙ୍କୁ ବୁର୍ଲା ଡ଼ାକ୍ତରଖାନାରେ ଭର୍ତି କରାଯାଇଛି ।
ବରଗଡ଼, ଜୁଲାଇ ୨୭(ଓଡ଼ିଶା ଡ଼ଟ୍ କମ୍) ବରଗଡ଼ ଜିଲ୍ଲା ସଂଗ୍ରାମୀ ଗ୍ରାମ ପାଣିମୋରା ସ୍ୱାସ୍ଥ୍ୟ କେନ୍ଦ୍ର ଅଧିକାଂଶ ସମୟରେ ବନ୍ଦ ରହୁଥିବା ବେଳେ ଏଠାରେ ନିଯୁକ୍ତ ଡ଼ାକ୍ତର ସପ୍ତାହକୁ କେବଳ ତିନିଦିନ ଆସନ୍ତି ବୋଲି ଗ୍ରାମବାସୀ ଅଭିଯୋଗ କରିଛନ୍ତି ।
ଏହି ଅଭିଯୋଗ ପରେ ଶୁକ୍ରବାର ଗ୍ରାମର ଦୁଇ ଜଣ ସ୍ୱାଧୀନତା ସଂଗ୍ରାମୀ ଦୟାନିଧି ନାଏକ ଓ ଜିତେନ୍ଦ୍ର ପ୍ରଧାନଙ୍କୁ ଧରି କିଛି ବ୍ୟକ୍ତି ବରଗଡ଼ ଜିଲ୍ଲା ମୁଖ୍ୟ ଚିକିତ୍ସାଧିକାରୀଙ୍କୁ ସାକ୍ଷାତ କରିଥିଲେ ।
ଫଳରେ ଦୁଇ ସ୍ୱାଧିନତା ସଂଗ୍ରାମୀ ଗ୍ରାମର ସ୍ୱାସ୍ଥ୍ୟକେନ୍ଦ୍ରର ଅବ୍ୟବସ୍ଥା ସମ୍ପର୍କରେ ଜିଲ୍ଲା ମୁଖ୍ୟ ଚିକିତ୍ସାଧିକାରୀଙ୍କୁ ସାକ୍ଷାତ କରିବାକୁ ଆସିଥିବା ବେଳେ ଚିକିତ୍ସାଳୟରେ ଡାକ୍ତରମାନେ ଏହି ସୁଯୋଗକୁ ହାତଛଡ଼ା ନକରି ଦୁଇ ସଂଗ୍ରାମୀଙ୍କ ସ୍ୱାସ୍ଥ୍ୟ ପରିକ୍ଷା କରିଥିଲେ ।
ସ୍ୱାସ୍ଥ୍ୟ ପରୀକ୍ଷା ପରେ ଚିକିତ୍ସାଳୟ ପକ୍ଷରୁ ସେମାନଙ୍କୁ ସମସ୍ତ ଔଷଧ ପତ୍ର ଯୋଗାଇ ଦିଆଯାଇଥିଲା ଏବଂ କର୍ଣ୍ଣ ପରୀକ୍ଷା ପରେ ଉଭୟଙ୍କୁ ଶ୍ରବଣ ଯନ୍ତ୍ର ପ୍ରଦାନ କରାଯାଇଥିଲା ।
ଆଗାମୀ ସ୍ୱାଧିନତା ଦିବସ ପାଳନ ପୂର୍ବରୁ ରାଜ୍ୟରେ ଜୀବିତ ଥିବା ସମସ୍ତ ସ୍ୱାଧିନତା ସଂଗ୍ରାମୀଙ୍କ ସ୍ୱାସ୍ଥ୍ୟ ପରୀକ୍ଷା କରିବା ପାଇଁ ରାଜ୍ୟ ସରକାର ସମସ୍ତ ଜିଲ୍ଲା ମୁଖ୍ୟଚିକିତ୍ସାଧିକାରୀଙ୍କୁ ନିର୍ଦ୍ଦେଶ ଦେଇଛନ୍ତି ।
ମାହାତ୍ମା ଗାନ୍ଧୀଙ୍କ ଦ୍ୱାରାଅନୁପ୍ରାଣିତ ହୋଇ ପାଣିମୋରା ଗ୍ରାମରୁ ୩୨ଜଣ ଭାରତର ସ୍ୱାଧିନତା ସଂଗ୍ରାମରେ ଅଂଶଗ୍ରହଣ କରି କାରାବରଣ କରିଥିଲେ । ସେମାନଙ୍କ ମଧ୍ୟରୁ ଆଜି କେବଳଦୁଇଜଣ ଜୀବିତ ଅଛନ୍ତି ।
ଏହିପରି ଏକ ସଂଗ୍ରାମୀ ଗ୍ରାମର ସ୍ୱାସ୍ଥ୍ୟକେନ୍ଦ୍ର ପ୍ରତି ସ୍ୱାସ୍ଥ୍ୟ ବିଭାଗର ଏଭଳି ଅବହେଳା ଅତ୍ୟନ୍ତ ଦୁଃଖର ବିଷୟ ବୋଲି ସ୍ଥାନୀୟ ଲୋକମାନେ କହିଛନ୍ତି ।
